送江仲嘉褒東還家山方將從赤松子遊爲作仙遊之詩以相步虛云
作者：程俱
朝代：宋

paragraphs: 空山月出栖鳥驚，濺濺暗溜山間鳴。
桂陰羃歷夜香冷，有人步虛聞紫青。
翩然騎麟下青冥，君非遠遊定方平。
雲軿冉冉風袂舉，左右玉立花娉婷。
手摩我頂一笑粲，别來彈指三千齡。
至言不煩去畦町，齒下端有真長生。
忽然縱身浮太廷，却笑煉砂飛八瓊。
採芝方壺濯南溟，秦姬吹簫緱氏笙。
茫茫齊州九窖塵，人間可哀胡不聞。